ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2122/98

υποβολή: David Hallam (PSE) προς την Επιτροπή

(30 Ιουνίου 1998)

Θέμα: Επιβολή προστίμων: Κανονισμός 1765/92

Γνωρίζει η Επιτροπή ότι, σε συνάρτηση με τον κανονισμό 1765/92(1) και στο πλαίσιο του IACS (Ολοκληρωμένου Συστήματος Διαχείρισης και Ελέγχου), επιβάλλονται βαρύτατα πρόστιμα, όταν διαπράττονται σφάλματα στις αιτήσεις αντισταθμιστικών πληρωμών για αρόσιμες εκτάσεις;

Διαπιστώσαμε μάλιστα ότι στο Ηνωμένο Βασίλειο πολλά από αυτά τα πρόστιμα επεβλήθησαν ακόμη και στις περιπτώσεις που επρόκειτο πραγματικά για σφάλματα των παραγωγών. Ποιά ευέλικτη ρύθμιση μπορεί να προσφέρει η Επιτροπή, προκειμένου να βοηθήσει τους θιγόμενους παραγωγούς;

Απάντηση του κ. Fischler Εξ ονόματος της Επιτροπής

(29 Ιουλίου 1998)

Ο κανονισμός (ΕΟΚ) 3887/92 της Επιτροπής, της 23ης Δεκεμβρίου 1992, για τις λεπτομέρειες εφαρμογής του ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων(2) προβλέπει κυρώσεις στις περιπτώσεις, όπου οι αγρότες δηλώνουν ψευδή στοιχεία όσον αφορά την συνολική έκταση των γεωργικών τους εκμεταλλεύσεων, προκειμένου να λάβουν ενισχύσεις, ή όπου δεν τηρούνται ορισμένες διατάξεις.

Εντούτοις, η Επιτροπή αναγνωρίζει την ανάγκη για ελαστικότητα σε ορισμένες περιπτώσεις. Ο κανονισμός (ΕΟΚ) 3887/92 επιτρέπει στις αρμόδιες αρχές των κρατών μελών να αποδέχονται τις αιτήσεις χορήγησης ενίσχυσης για εκτάσεις, χωρίς να επιβάλουν κυρώσεις, σε περίπτωση σφάλματος εκ μέρους τους, η ευθύνη για την αναγνώριση του οποίου έγκειται στα κράτη μέλη.

Εκτός από την υφιστάμενη νομοθεσία, η Επιτροπή πρότεινε, πρόσφατα, τροποποίηση του κανονισμού (ΕΟΚ) 3887/92, με την εισαγωγή ρήτρας, η οποία θα επιτρέπει στους αγρότες, υπό ορισμένες προϋποθέσεις, να διορθώνουν τα στοιχεία των αιτήσεών τους, τα οποία ενδέχεται να οδηγήσουν στην επιβολή κυρώσεων.

(1) ΕΕ L 181, της 1ης Ιουλίου 1992, σελ. 12.

(2) ΕΕ L 391, 31.12.1992.
ΓΡΑΠΤΗ ΕΡΩΤΗΣΗ E-2029/98

υποβολή: Yiannis Roubatis (PSE) προς την Επιτροπή

(7 Ιουλίου 1998)

Θέμα: Ενίσχυση του ρόλου του γραφείου της περιφέρειας Ηπείρου, από την Ευρωπαïκή Επιτροπή

Με την ευκαιρία των εγκαινίων του γραφείου της Περιφέρειας Ηπείρου στις Βρυξέλλες προτίθεται η Επιτροπή να ενισχύσει τον ρόλο του εν λόγω γραφείου με οικονομική, τεχνική ή άλλη βοήθεια προκειμένου να υπάρξει μεγαλύτερη επαφή και συνεργασία μεταξύ της φτωχότερης περιφέρειας της Ενωμένης Ευρώπης και των θεσμικών οργάνων της Ευρωπαϊκής Ένωσης;

Απάντηση της κας Wulf-Mathies εξ ονόματος της Επιτροπής

(3 Αυγούστου 1998)

Στο πλαίσιο διαφόρων τομεακών προγραμμάτων, του περιφερειακού προγράμματος καθώς επίσης προγραμμάτων κοινοτικών πρωτοβουλιών, η Επιτροπή συγχρηματοδοτεί, με τη χρήση των διαρθρωτικών ταμείων, ενέργειες και έργα που αποσκοπούν στην ανάπτυξη της περιφέρειας της Ηπείρου.

Όσον αφορά το γραφείο της περιφέρειας της Ηπείρου στις Βρυξέλλες, η Επιτροπή πληροφορεί τον Αξιότιμο Βουλευτή ότι η δραστηριότητα αυτή υπερβαίνει το πεδίο εφαρμογής του επιχειρησιακού προγράμματος για την Ήπειρο και ότι, κατά συνέπεια, δεν προβλέπεται οικονομική συμμετοχή στη λειτουργία του.
ΓΡΑΠΤΗ ΕΡΩΤΗΣΗ E-2059/98

υποβολή: Felipe Camisón Asensio (PPE) προς το Συμβούλιο

(6 Ιουλίου 1998)

Θέμα: Σιδηροδρομική γραμμή Μαδρίτης - Λισαβώνας

Ανακοινώθηκε ότι το Συμβούλιο ενέκρινε ένα νέο κανονισμό σχετικά με τον καθορισμό των γενικών κανόνων για τη χορήγηση των κοινοτικών χρηματοδοτικών ενισχύσεων στον τομέα των διευρωπαϊκών δικτύων. Ερωτάται το Συμβούλιο:

Σε ποιό ποσοστό θα μπορούσε να ανέλθει η κοινοτική χρηματοδοτική συμμετοχή στην περίπτωση συγχρηματοδότησης μιας μελέτης με αντικείμενο το σχέδιο κατασκευής σιδηροδρομικής γραμμής υψηλής ταχύτητας που θα συνδέει τις δύο ιβηρικές πρωτεύουσες;

Απάντηση

(24 Σεπτεμβρίου 1998)

Στο πλαίσιο των μέτρων που συνδέονται με τη μεταρρύθμιση "Ατζέντα 2000", η Επιτροπή υπέβαλε στο Συμβούλιο πρόταση για την τροποποίηση ορισμένων σημείων του κανονισμού του Συμβουλίου (ΕΚ) 2236/95 περί καθορισμού των γενικών κανόνων για τη χορήγηση κοινοτικής ενίσχυσης στον τομέα των διευρωπαϊκών δικτύων.

Στο πλαίσιο αυτό, η Επιτροπή εισηγείται, μεταξύ άλλων, την αύξηση σε ορισμένες περιπτώσεις του υφιστάμενου ορίου για την κοινοτική συμμετοχή στην πραγματοποίηση μελετών έως 100 % της απαιτούμενης χρηματοδότησης.

Επί του παρόντος, το ζήτημα αυτό εξετάζεται από τις ομάδες και επιτροπές του Συμβουλίου.

Όσον αφορά τη συγκεκριμένη μελέτη που αναφέρει ο αξιότιμος βουλευτής, το Συμβούλιο υπενθυμίζει ότι η Επιτροπή είναι αρμόδια για την εκτέλεση του κανονισμού 2236/95.
ΓΡΑΠΤΗ ΕΡΩΤΗΣΗ E-1603/98

υποβολή: Joaquín Sisó Cruellas (PPE) προς την Επιτροπή

(25 Μαΐου 1998)

Θέμα: Μορατόριουμ στα διπλώματα ευρεσιτεχνίας για τους σπόρους

Η Γνωμοδοτική Ομάδα του Διεθνούς Δικτύου Γεωργικής Έρευνας (ΓΟΔΔΓΕ) απηύθυνε έκκληση να σταματήσουν οι αιτήσεις καταχώρησης δικαιωμάτων πνευματικής ιδιοκτησίας για σπόρους που βρίσκονται στη διάθεση της διεθνούς κοινότητας και έχουν κατατεθεί ως καταπίστευμα στις συλλογές των κέντρων γεωργικής έρευνας σε ολόκληρο τον κόσμο. Οι εν λόγω συλλογές σπόρων, που αφορούν περισσότερο από μισό εκατομμύριο καταχωρήσεις, αποτελούν το σημαντικότερο ex situ απόθεμα φυτικών γενετικών πόρων και είναι το κλειδί για τη βελτίωση των καλλιεργειών σε διεθνές επίπεδο, ιδιαίτερα στις αναπτυσσόμενες χώρες. Η συμφωνία που υπεγράφη μεταξύ της ΓΟΔΔΓΕ και του FAO προβλέπει τη δέσμευση να μη καταχωρηθούν οι εν λόγω γενετικές πληροφορίες ως δικαιώματα πνευματικής ιδιοκτησίας. Η έκκληση για ένα μορατόριουμ στα διπλώματα ευρεσιτεχνίας για σπόρους είναι αποτέλεσμα της προσφυγής που υπέβαλε τον περασμένο Ιανουάριο το Διεθνές Ίδρυμα για την Αγροτική Πρόοδο, μετά την αποτυχία των προσπαθειών που καταβλήθηκαν μέσω δύο ερευνητικών ιδρυμάτων της Αυστραλίας για την αναγνώριση δικαιωμάτων πνευματικής ιδιοκτησίας όσον αφορά μια ποικιλία ρεβυθιών υποκείμενη στις συμφωνίες ΓΟΔΔΓΕ-FAO. Μετέπειτα έρευνες συνάντησαν νέες απαιτήσεις πνευματικής ιδιοκτησίας για άλλες προστατευόμενες ποικιλίες.

Γνωρίζει η Επιτροπή εάν κάποιος φορέας ή οργανισμός στην Ευρωπαϊκή Ένωση έχει απαιτήσει δικαιώματα πνευματικής ιδιοκτησίας για κάποια από τις ποικιλίες σπόρων που είναι κατατεθειμένες στα κέντρα έρευνας της Γνωματοδοτικής Ομάδας του Διεθνούς Δικτύου Γεωργικής Έρευνας;

Εάν ναι, ποιοί είναι οι φορείς αυτοί και για ποιά είδη σπόρων πρόκειται;

Απάντηση του κ. Fischler εξ ονόματος της Επιτροπής

(2 Ιουνίου 1998)

Η Επιτροπή δεν γνωρίζει κανένα φορέα ή οργανισμό στην Κοινότητα που να έχει καταθέσει αίτηση για δικαιώματα πνευματικής ιδιοκτησίας για ποικιλίες σπόρων που έχουν κατατεθεί στα κέντρα έρευνας της Συμβουλευτικής Ομάδας για την Διεθνή Γεωργική Έρευνα (CGIAR).

Τα κέντρα της CGIAR έχουν στη διάθεσή τους γενετικούς πόρους ως καταπίστευμα για τη διεθνή κοινότητα και, ως θεματοφύλακες, αναγνωρίζουν την ευθύνη τους να φροντίζουν και να μεριμνούν για την διατήρηση του υλικού με σκοπό τη χρήση του από τις σημερινές και τις επόμενες γενιές και να το διαθέτουν ανά πάσα στιγμή για χρήση με σκοπό το κοινό όφελος.

Στην περίπτωση των φυτικών γενετικών πόρων για τα τρόφιμα και τη γεωργία, η διαδικασία αυτή εφαρμόζεται μέσω συμφωνίας με τον Οργανισμό των ΗΕ για την Διατροφή και την Γεωργία (FAO) και ο δέκτης δεν έχει δικαίωμα να υποβάλει αίτηση ή να αποκτήσει δικαιώματα πνευματικής ιδιοκτησίας για το βλαστόπλασμα ή για σχετικές με αυτό πληροφορίες.
ΓΡΑΠΤΗ ΕΡΩΤΗΣΗ E-1194/98

υποβολή: Angela Sierra González (GUE/NGL) προς την Επιτροπή

(24 Απριλίου 1998)

Θέμα: Επαγγελματική δραστηριότητα των κτηματομεσιτικών τεχνικών εμπειρογνωμόνων

Ο Επαγγελματικός Σύλλογος Κτηματομεσιτικών Τεχνικών Εμπειρογνωμόνων, που δημιουργήθηκε νόμιμα σύμφωνα με την ισπανική νομοθεσία των συλλόγων με επαγγελματικό χαρακτήρα και είναι δεόντως εγγεγραμμένος στο αντίστοιχο Υπουργείο, ασκεί νόμιμα τα καθήκοντα διαχείρισης και μεσολάβησης στον κτηματομεσιτικό τομέα από το 1993.

Παρά το γεγονός ότι ο σύλλογος πληροί όλα τα χαρακτηριστικά που προβλέπονται από την τρίτη παράγραφο του άρθρου 1. δ) της Οδηγίας 89/48/ΕΟΚ(1) ή σύμφωνα με τη δεύτερη και τρίτη παράγραφο του σημείου ΣΤ) του άρθρου 1 της Οδηγίας 92/51/ΕΟΚ(2), το ισπανικό κράτος αρνείται να εκλάβει την εν λόγω επαγγελματική δραστηριότητα ως νόμιμη υπό την έννοια αυτών των κανόνων και να συμπεριλάβει τον εν λόγω επαγγελματικό τίτλο σε αυτούς που ορίζει η Οδηγία, διότι δεν σέβεται τις προαναφερθείσες οδηγίες και δεν πληροί τους στόχους του άρθρου 3 της συνθήκης ΕΟΚ σχετικά με την ελεύθερη κυκλοφορία προσώπων και υπηρεσιών, όπως επίσης και το άρθρο 52 για την ελευθερία της δημιουργίας μη αμοιβόμενων δραστηριοτήτων, δεδομένου ότι δεν γίνεται αποδεκτός ο χαρακτήρας συνεργασίας σε ευρωπαϊκό επίπεδο.

Λαμβάνοντας υπόψη ότι η Επιτροπή είναι θεματοφύλακας των Συνθηκών και οφείλει να μεριμνά για το σεβασμό των θεμελιωδών κοινοτικών αρχών, όπως αυτών της ελευθερίας της εγκατάστασης και της ελεύθερης παροχής υπηρεσιών, λόγος για τον οποίο έχουν συνταχθεί διάφορες οδηγίες για την αναγνώριση τίτλων και επαγγελματικών δραστηριότητων σε διάφορα κράτη μέλη, με ποιό τρόπο προτίθεται να επιλύσει η Ευρωπαϊκή Επιτροπή αυτού του είδους τη μεροληπτική δράση και την παρεμπόδιση των κοινοτικών ελευθεριών από το ισπανικό κράτος κατά τη μεταφορά των προαναφερθεισών οδηγιών, στερώντας με αυτόν τον τρόπο το όφελος από τα δικαιώματα που αποδίδονται σε ορισμένους επαγγελματικούς τομείς, οι οποίοι περιλαμβάνονται στις εν λόγω οδηγίες;

Απάντηση του κ. Monti εξ ονόματος της Επιτροπής

(14 Ιουλίου 1998)

Μετά από μια πρώτη εξέταση της υποβληθείσας ερώτησης, προκύπτει ότι το ζήτημα που έθιξε το Αξιότιμο Μέλος εμπίπτει στην αρμοδιότητα του κράτους μέλους που έχει θιγεί, δηλαδή της Ισπανίας, δεδομένου ότι αφορά την πρόσβαση, τους όρους πρόσβασης και την άσκηση ενός επαγγέλματος του οποίου η νομοθετική κατοχύρωση ή η μη νομοθετική κατοχύρωση σ' ένα κράτος μέλος υπάγεται στην εθνική αρμοδιότητα.

(1) ΕΕ L 19, 24.1.1989, σελ. 16.

(2) ΕΕ L 209, 24.7.1992, σελ.25.
ΓΡΑΠΤΗ ΕΡΩΤΗΣΗ E-1440/98

υποβολή: José García-Margallo y Marfil (PPE) προς την Επιτροπή

(11 Μαΐου 1998)

Θέμα: Ευρώ 1999

Η έκθεση της Επιτροπής για την πρόοδο της σύγκλισης και σχετική σύσταση ενόψει της μετάβασης στο τρίτο στάδιο της οικονομικής και νομισματικής ένωσης, COM(98)1999 τελικό, της 25.3.1998, (σελ. 78) αναφέρει ότι οι καλές επιδόσεις των κρατών μελών σε ό,τι αφορά τον πληθωρισμό οφείλονταν εν μέρει στη συγκράτηση των μισθών και στη συνεπαγόμενη λογική αύξηση του κόστους εργασίας ανά μονάδα προϊόντος.

Πώς βλέπει η Επιτροπή τη διατήρηση των επιδόσεων αυτών στην περίπτωση της εργασιακής μεταρρύθμισης στη Γαλλία, με την προβλεπόμενη μείωση του χρόνου εργασίας σε 35 ώρες την εβδομάδα;

Απάντηση του κ.de Silguy εξ ονόματος της Επιτροπής

(10 Ιουλίου 1998)

Η εξέλιξη του πληθωρισμού στα κράτη μέλη, εξαρτάται από πολλαπλούς παράγοντες: σε εσωτερικό επίπεδο, επηρεάζεται ιδίως από το κόστος εργασίας ανά μονάδα προϊόντος, τα περιθώρια κέρδους και τις τροποποιήσεις της έμμεσης φορολογίας. Σε εξωτερικό επίπεδο ο πληθωρισμός, για παράδειγμα, είναι συνδεδεμένος με την εξέλιξη των συναλλαγματικών ισοτιμιών και τις τιμές των πρώτων υλών.

Πιο συγκεκριμένα, οι ενδεχόμενες συνέπειες της μείωσης του χρόνου εργασίας σε 35 ώρες την εβδομάδα στον πληθωρισμό, θα εξαρτηθούν από τη σχέση μεταξύ των μεταβολών της εξέλιξης της παραγωγικότητας της εργασίας αφενός, και αφετέρου του κόστους εργασίας.

Η Επιτροπή θα λάβει, βεβαίως, υπόψη της τις εξελίξεις που θα σημειωθούν στο πλαίσιο της μελλοντικής πολυμερούς εποπτείας και γενικών προσανατολισμών της οικονομικής πολιτικής.
ΓΡΑΠΤΗ ΕΡΩΤΗΣΗ E-1412/98

υποβολή: Graham Mather (PPE) προς την Επιτροπή

(11 Μαΐου 1998)

Θέμα: Εφαρμογή της Οδηγίας 93/119/ΕΚ στη Γαλλία (Eid-El-Kebir)

Στην απάντησή της στην ερώτησή μου του Νοεμβρίου 1997 (Ε-3925/97)(1) η Επιτροπή δηλώνει τα εξής:

"Η Επιτροπή είναι δυσαρεστημένη από το γεγονός ότι η Γαλλία, σε ορισμένες περιπτώσεις, επέτρεψε σφαγές για θρησκευτικούς λόγους εκτός σφαγείων. Για το λόγο αυτό, η Επιτροπή πρόκειται να ζητήσει από τις γαλλικές αρχές τη διαβεβαίωση ότι, κατά τη διάρκεια του επόμενου έτους, οι σφαγές για θρησκευτικούς λόγους θα υπόκεινται πλήρως στη σχετική κοινοτική νομοθεσία.

Εάν η Επιτροπή δεν λάβει τις απαραίτητες διαβεβαιώσεις, θα κινήσει τη διαδικασία λόγω παραβάσεως, σύμφωνα με το άρθρο 169 της Συνθήκης ΕΚ"

Τον Απρίλιο του 1998 η Γαλλία παρέλειψε για μια ακόμη φορά να εφαρμόσει τις διατάξεις του άρθρου 14 της Οδηγίας 93/119/ΕΚ(2) σχετικά με τις σφαγές ζώων.

1. Έχει η Επιτροπή ζητήσει από τις γαλλικές αρχές την προαναφερθείσα διαβεβαίωση;

2. Απάντησαν οι γαλλικές αρχές;

3. Προτίθεται τώρα η Επιτροπή να κινήσει τη διαδικασία λόγω παραβάσεως σύμφωνα με το άρθρο 169 της Συνθήκης ΕΚ;

Απάντηση του κ. Fischler εξ ονόματος της Επιτροπής

(11 Ιουνίου 1998)

1. Η Επιτροπή ζήτησε από τη Γαλλία την εν λόγω διαβεβαίωση με επιστολή, στις 17 Δεκεμβρίου 1997.

2. Οι γαλλικές αρχές απάντησαν στις 8 Απριλίου 1998, παρέχοντας λεπτομερείς παρατηρήσεις για τις τελευταίες εξελίξεις σχετικά με το πρόβλημα και τις ενέργειες που έγιναν.

3. Η Επιτροπή θα αποφασίσει σύντομα για τυχόν περαιτέρω ενέργειες με βάση την εν λόγω απάντηση.

(1) ΕΕ C 187, 16.6.1998, 92.

(2) ΕΕ L 340, 31.12.1993, σελ. 21.
ΓΡΑΠΤΗ ΕΡΩΤΗΣΗ E-2088/98

υποβολή: Mark Watts (PSE) προς την Επιτροπή

(10 Ιουλίου 1998)

Θέμα: Προστασία των ζώων κατά τη σφαγή

Το άρθρο 13 της Οδηγίας 93/119/ΕΚ για την προστασία των ζώων κατά τη σφαγή ή τη θανάτωσή τους ζητούσε από την Επιτροπή να υποβάλει, το αργότερο στις 31 Δεκεμβρίου 1995, δύο εκθέσεις, τη μία στο Συμβούλιο και την άλλη στη Μόνιμη Κτηνιατρική Επιτροπή, οι οποίες θα έχουν εκπονηθεί με βάση γνωμοδότηση της Επιστημονικής Κτηνιατρικής Επιτροπής και θα συνοδεύονται από κατάλληλες προτάσεις σχετικά με σειρά θεμάτων που αφορούν την προστασία των ζώων κατά τη σφαγή.

Η Επιστημονική Κτηνιατρική Επιτροπή δημοσίευσε την λεπτομερή γνωμοδότησή της τον Οκτώβριο του 1996. Η επιτροπή αυτή συνιστούσε, συγκεκριμένα, να γίνεται τομή και στις δύο καρωτίδες και όχι μόνο στη μία, ούτως ώστε να προκαλείται ταχεία αφαίμαξη και θάνατος. Η ίδια επιτροπή καθόρισε επίσης την ελάχιστη ένταση του ρεύματος που είναι απαραίτητη για να προκληθεί ακαριαία απώλεια των αισθήσεων σε κάθε ένα από τα κύρια είδη ζώων του εκτροφείου.

Πότε προτίθεται η Επιτροπή να υποβάλει τις εκθέσεις μαζί με τις κατάλληλες προτάσεις που απαιτούνται δυνάμει των εδαφίων β και γ της παραγράφου 2 του άρθρου 13 της Οδηγίας 93/119/ΕΚ; Προτίθεται η Επιτροπή να περιλάβει μεταξύ των προτάσεών της (i) την προϋπόθεση να πραγματοποιείται τομή και στις δύο καρωτίδες και (ii) διάταξη που να θεσπίζει την ελάχιστη απαραίτητη ένταση ρεύματος για την ακαριαία αναισθητοποίηση καθενός από τα κύρια είδη ζώων του εκτροφείου;

Απάντηση του κ. Fischler Εξ ονόματος της Επιτροπής

(30 Ιουλίου 1998)

Πολύ σύντομα, η Επιτροπή σκοπεύει να υποβάλει δύο εκθέσεις, μία στο Συμβούλιο και μία στην Μόνιμη Κτηνιατρική Επιτροπή, οι οποίες συντάχθηκαν κατόπιν γνωμοδότησης της Επιστημονικής Κτηνιατρικής Επιτροπής, και περιλαμβάνουν προτάσεις σχετικές με την χρήση, συγκεκριμένα, του πιστολιού με σφαίρες με το οποίο πλήττεται ο εγκέφαλος ή αναισθητικών αερίων, ή των συνδυασμών τους που χρησιμοποιούνται για αναισθητοποίηση ή θανάτωση. Στις σχετικές εκθέσεις και προτάσεις θα τίθεται, επίσης, το ζήτημα της έντασης και της διάρκειας χρησιμοποίησης του ρεύματος που απαιτείται για την αναισθητοποίηση των διαφόρων ειδών, καθώς και κάθε άλλης επιστημονικά αναγνωρισμένης μεθόδου αναισθητοποίησης ή θανάτωσης.

Επιπλέον, η Επιτροπή σκοπεύει να συμπεριλάβει στην πρότασή της τον όρο σύμφωνα με τον οποίο η αφαίμαξη όλων των αναισθητοποιημένων ζώων πρέπει να γίνεται με τομή και των δύο καρωτίδων ή των αγγείων από τα οποία προέρχονται, ώστε να επιταχύνεται η αφαίμαξη και ο θανάτωση, καθώς και διατάξεις σχετικές με τον καθορισμό ελάχιστης απαραίτητης έντασης ρεύματος που χρησιμοποιείται για την αναισθητοποίηση των διαφόρων ειδών.
ΓΡΑΠΤΗ ΕΡΩΤΗΣΗ E-1665/98

υποβολή: Patricia McKenna (V) προς το Συμβούλιο

(2 Ιουνίου 1998)

Θέμα: Απόθεση πυρηνικών αποβλήτων

Η παρούσα Προεδρία του Ευρωπαϊκού Συμβουλίου αναφέρει ως έναν από τους στόχους της "την αποτελεσματικότερη δράση για την προστασία του περιβάλλοντος σε ευρωπαϊκό και διεθνές επίπεδο".

Πιστεύει το Συμβούλιο ότι η απόθεση δύο δεξαμενών με ραδιενεργά απόβλητα από την Εγκατάσταση Πυρηνικών Όπλων στο Aldermaston στον Τάμεση συμβιβάζεται με αυτόν τον στόχο; Συμφωνεί, επιπλέον, το Συμβούλιο ότι η προηγουμένη μέθοδος απόθεσης ραδιενεργού τριτίου δια της εκλύσεώς του στον αέρα, είναι εξ ίσου ανεύθυνη και επικίνδυνη; Λαμβάνοντας υπόψη ότι στις αρχές του έτους απαγορεύθηκε στη Νορμανδία η κολύμβηση και αλιεία πλησίον εγκατάστασης επεξεργασίας πυρηνικών αποβλήτων λόγω των υψηλών επιπέδων τριτίου (15.5 εκατ. φορές υψηλότερο από το φυσιολογικό), δέχεται το Συμβούλιο ότι υποτιμάται ο κίνδυνος που προέρχεται από το τρίτιο;

Τα εν λόγω ραδιενεργά απόβλητα, όγκου 100 κυβικών μέτρων, περιέχουν υγρά απόβλητα τριτίου, το οποίο προκαλεί μεταλλαγές στο ανθρώπινο DNA. Λαμβάνοντας υπόψη ότι υπάρχουν πολλά κρούσματα λευχαιμίας στην περιοχή του Newbury πιστεύει το Συμβούλιο ότι τούτο συνιστά υπεύθυνη συμπεριφορά;

Απάντηση

(24 Σεπτεμβρίου 1998)

Όπως και η προηγούμενη οδηγία του 1980 (οδηγία 80/836/Ευρατόμ)(1), η οδηγία 96/29/Ευρατόμ του Συμβουλίου για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες(2) καλύπτει την περίπτωση του τριτίου.

Για την εκπόνηση της οδηγίας αυτής, που εκδόθηκε στις 13 Μαΐου 1996 και ενισχύει το βαθμό προστασίας της υγείας από τις ιονίζουσες ακτινοβολίες στην Ευρωπαϊκή Ένωση, χρησιμοποιήθηκαν ως βάση τα πλέον πρόσφατα τεχνικά και επιστημονικά δεδομένα.

Το Συμβούλιο πιστεύει, συνεπώς, ότι η ορθή εφαρμογή της εν λόγω οδηγίας από τα κράτη μέλη θα είναι, φυσιολογικώς, σε θέση να δώσει λύσεις στα συγκεκριμένα προβλήματα που απασχολούν την Αξιότιμη Κυρία Βουλευτή.

(1) ΕΕ L 246, 17.9.1980, σελ. 1.

(2) ΕΕ L 159, 29.6.1996, σελ. 1.
ΓΡΑΠΤΗ ΕΡΩΤΗΣΗ P-1858/98

υποβολή: Carmen Díez de Rivera Icaza (PSE) προς την Επιτροπή

(8 Ιουνίου 1998)

Θέμα: Γαλάζιες σημαίες στην Κανταβρία (Ισπανία)

Εφόσον οι απορίες μου δεν λύθηκαν, μετά την απάντηση της Επιτροπής στη γραπτή ερώτηση αριθ. Ρ-1421/98(1) που υπέβαλα, σχετικά με την απονομή γαλάζιων σημαιών στις παραλίες: 1) la Arena, 2) Tregandin, 3) Berria, 4) la Magdalena, 5) la Concha, κ.λπ., επαναλαμβάνω την ερώτησή μου: Ποιά μέτρα προτίθεται να λάβει η Επιτροπή, όσον αφορά τη διαδικασία απονομής γαλάζιων σημαιών για το έτος 1998, ώστε να αποφευχθεί η επανάληψη των φαινομένων καταχρηστικής απονομής σημαιών που αποκαλύφθηκαν με τις διαμαρτυρίες που υπέβαλαν οι ενώσεις ARCA και Mortera Verde, οι οποίες βρίσκονται υπό την αιγίδα μου;

Απάντηση της κας Bjerregaard εξ ονόματος της Επιτροπής

(13 Ιουλίου 1998)

Στο πλαίσιο της διαδικασίας επιβράβευσης παραλιών με τις γαλάζιες σημαίες, ο ρόλος της Επιτροπής έγκειται μόνο στην επιβεβαίωση της συμμόρφωσης των υποψήφιων παραλιών με τα περί ποιότητας των υδάτων κριτήρια που καθορίζονται στην οδηγία 76/160/ΕΟΚ(2) σχετικά με την ποιότητα των υδάτων κολυμβήσεως. Η επιβεβαίωση αυτή διενεργείται βάσει των δεδομένων που υποβάλλονται από τα κράτη μέλη στο πλαίσιο των υφιστάμενων υποχρεώσεων υποβολής αναφορών, δυνάμει της οδηγίας. Οι πληροφορίες αυτές αποτελούν επίσης την βάση για την ετήσια έκθεση της Επιτροπής σχετικά με την ποιότητα των υδάτων κολυμβήσεως στην Κοινότητα.

Οι καταγγελίες του Αξιότιμου Μέλους του Κοινοβουλίου διερευνώνται από την Επιτροπή υπό το πρίσμα της οδηγίας 76/160/ΕΟΚ. Οι καταγγέλλοντες θα ενημερωθούν εν ευθέτω χρόνω για τα αποτελέσματα της έρευνας αυτής.

(1) ΕΕ C 402 της 22.12.1998, σελ. 130.

(2) ΕΕ L 31, 5.2.1976.
ΓΡΑΠΤΗ ΕΡΩΤΗΣΗ E-1802/98

υποβολή: Konstantinos Hatzidakis (PPE) προς την Επιτροπή

(11 Ιουνίου 1998)

Θέμα: Αδικαιολόγητες καθυστερήσεις στην υλοποίηση του χρηματοδοτούμενου από κοινοτικά κονδύλια προγράμματος για τη μηχανοργάνωση των εφοριών της Ελλάδας (TAXIS)

Σύμφωνα με καταγγελίες των ίδιων των εκπροσώπων των εργαζομένων στις εφορίες που ήρθαν πρόσφατα στο φως της δημοσιότητας η υλοποίηση του προγράμματος TAXIS για τη μηχανοργάνωση των εφοριών της Ελλάδας, το οποίο συγχρηματοδοτείται από κοινοτικά κονδύλια του ΚΠΣ-Ελλάδας (ΠΕΠ Εκσυγχρονισμός της Δημόσιας Διοίκησης), εμφανίζει αδικαιολόγητα μεγάλες καθυστερήσεις.

Καταγγέλλεται συγκεκριμένα ότι όχι μόνο έχουν ξεπερασθεί όλα τα χρονικά όρια ολοκλήρωσης και παράδοσης έργου αλλά ότι ακόμη και στη μία και μοναδική μονάδα που εφαρμόσθηκε δεν έχουν τεθεί σε λειτουργία ούτε οι μισές από τις εφαρμογές του. Καταγγέλεται επίσης υστέρηση στη στελέχωση των Διευθύνσεων Οικονομικών Υπηρεσιών (ΔΟΥ) με το αναγκαίο προσωπικό για τη στήριξη της λειτουργίας του προγράμματος καθώς και υστέρηση στην επιμόρφωση του προσωπικού των ΔΟΥ γύρω από τη λειτουργία του TAXIS.

Με δεδομένα αυτά θα μπορούσε η Επιτροπή να με πληροφορήσει ποιος είναι ο ρυθμός υλοποίησης του έργου με βάση το χρονοδιάγραμμα που έχει τεθεί κατά την έγκρισή του και συνεπώς ποια είναι η μέχρι σήμερα χρονική απόκλιση, ποιοι είναι οι λόγοι για τις καθυστερήσεις στην υλοποίησή του, πότε προγραμματίζεται να ολοκληρωθεί το έργο καθώς και τι κονδύλια και για τι είδους ενέργειες έχουν εκταμιευθεί μέχρι σήμερα από τα Κοινοτικά Ταμεία;

Απάντηση του κ. Flynn εκ μέρους της Επιτροπής

(11 Σεπτεμβρίου 1998)

Το πρόγραμμα TAXIS διαθέτει ένα συνολικό προϋπολογισμό ύψους 84 MECU και αποτελεί ένα σχέδιο στα πλαίσια του επιχειρησιακού προγράμματος για τον εκσυγχρονισμό της δημόσιας διοίκησης.

Το σχέδιο αυτό καλύπτει την ανάπτυξη ενός ολοκληρωμένου συστήματος πληροφόρησης για θέματα φορολογίας, την απόκτηση ενός κτιρίου που θα είναι σχεδιασμένο για τη στέγαση του τεχνολογικού εξοπλισμού πληροφόρησης και την κατάρτιση των χρηστών των νέων τεχνολογικών συστημάτων.

Σύμφωνα με πληροφορίες από τις ελληνικές αρχές, η προπαρασκευαστική περίοδος εφαρμογής παρατάθηκε σημαντικά λόγω της φύσης και της πολυπλοκότητας του σχεδίου. Αυτή τη στιγμή, η υλοποίηση προχωρεί ομαλά και εκτιμάται ότι θα ολοκληρωθεί κατά τη διάρκεια του πρώτου εξαμήνου του 2001. Στα τέλη Ιουλίου του 1998 θα λειτουργούν 30 ΔΟΥ στο νέο τεχνολογικό περιβάλλον, ενώ 120 άλλες ΔΟΥ θα προστεθούν στα τέλη του 1998. Από τις 17 εφαρμογές λογισμικού που θα παραχθούν από το TAXIS έχουν παραδοθεί ήδη οι επτά, ενώ αναμένεται να παραδοθούν σύντομα και οι υπόλοιπες.

Μέχρι στιγμής, το ποσοστό απορρόφησης όσον αφορά το TAXIS ανέρχεται σε 63 %, δηλαδή 53 MECU. Οι δαπάνες για ενέργειες του Ευρωπαϊκού Κοινωνικού Ταμείου (ΕΚΤ) είναι περιορισμένες, διότι η κατάρτιση προβλέπεται για τις τελικές φάσεις του σχεδίου, όταν οι ΔΟΥ θα είναι πλήρως επανδρωμένες και έτοιμες να αρχίσουν να λειτουργούν υπό τα νέα συστήματα. Ενέργειες κατάρτισης άρχισαν να εφαρμόζονται πρόσφατα, σύμφωνα δε με τις ελληνικές αρχές αναμένεται να συνεχιστούν σε πιο εντατικούς ρυθμούς.